

**ŠIRVINTŲ RAJONO SAVIVALDYBĖS**

**ADMINISTRACIJOS DIREKTORIUS**

###### ĮSAKYMAS

###### DĖL VAIKŲ PRIEŽIŪROS ORGANIZAVIMO

2020 m. balandžio 24 d.

Širvintos

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, 29 straipsnio 8 dalies 2 punktu, Lietuvos Respublikos sveikatos apsaugos ministro-Valstybės lygio ekstremaliosios situacijos valstybės operacijų vadovo 2020 m. balandžio 23 d. sprendimo Nr. V-977 „Dėl COVID-19 ligos (koronaviruso infekcijos) valdymo priemonių vaikų priežiūros organizavimui įstaigose“ 2 punktu:

1. Į p a r e i g o j u Širvintų rajono savivaldybės bendrojo ugdymo mokyklas ir Širvintų lopšelį-darželį „Boružėlė“ (toliau kartu – įstaigos) karantino laikotarpiu:

1.1. organizuoti vaikų, ugdomų pagal ikimokyklinio, priešmokyklinio ir pradinio ugdymo programas, priežiūros, maitinimo ir nuotolinio mokymo (toliau – priežiūros paslaugos) paslaugas, kai yra tėvų, įtėvių, globėjų ar rūpintojų kreipimasis ir pateikiama darbdavio pažyma, verslo liudijimo ar individualios veiklos pažymos kopija dėl būtinumo atitinkamas funkcijas (darbus) atlikti darbo vietoje, arba kai vaikų priežiūros neįmanoma užtikrinti namuose, t. y. į darbą privalo eiti ir būtinąsias funkcijas (darbus) atlikti abu tėvai, įtėviai, globėjai, rūpintojai ir nėra galimybės palikti vaiko namuose, pasitelkiant kitų asmenų pagalbą;

1.2. užtikrinti, kad priežiūros paslaugos būtų organizuojamos ne didesnėmis kaip 10 asmenų grupėmis, maksimaliai laikantis grupių izoliacijos principo: darbuotojai dirbtų tik vienoje grupėje, vaikai, kuriems teikiamos priežiūros paslaugos, nuolatos lankytų tą pačią grupę, grupės veikla būtų vykdoma taip, kad būtų išvengta skirtingas grupes lankančių vaikų kontakto tiek patalpose, kuriose teikiamos priežiūros paslaugos, tiek lauke;

1.3. užtikrinti, kad nebūtų organizuojamos bendros veiklos kelioms vaikų grupėms;

1.4. užtikrinti, kad vienam vaikui priežiūros paslaugų teikimo patalpose būtų skiriamas ne mažesnis kaip 4 kv. m. plotas (neįskaičiuojamos tualetų, prausyklų, virtuvėlių ir kitos pan. erdvės);

1.5. prie įėjimo į įstaigas, kuriose organizuojamos priežiūros paslaugos, pateikti informaciją:

1.5.1. kad asmenys, atlydintys vaikus, privalo dėvėti nosį ir burną dengiančias priemones (veido kaukes, respiratorius ar kitas priemones);

1.5.2 apie asmens higienos laikymosi būtinybę (rankų higieną, kosėjimo, čiaudėjimo etiketą ir kt.);

1.6. užtikrinti, kad šalia įėjimų į įstaigą ir patalpas, kuriose teikiamos priežiūros paslaugos, būtų sudarytos galimybės rankų dezinfekcijai (gerai matomoje, bet vaikams nepasiekiamoje vietoje pakabintos rankų dezinfekcijai skirtos priemonės);

1.7. užtikrinti, kad būtų vertinama visų priimamų į įstaigą vaikų sveikatos būklė. Vaikams, kuriems pasireiškia karščiavimas (37,3 °C ir daugiau) ar kurie turi ūmių viršutinių kvėpavimo takų infekcijų, ūmių žarnyno infekcijų ir kitų užkrečiamųjų ligų požymių (pvz., sloga, kosulys, pasunkėjęs kvėpavimas, viduriavimas, vėmimas, bėrimai ir pan.) nebūtų priimami dalyvauti grupės veikloje;

1.8. užtikrinti, kad darbuotojai, vykdantys vaikų priėmimą į įstaigą, dėvėtų nosį ir burną dengiančias apsaugos priemones;

1.9. užtikrinti, kad priežiūros paslaugų teikimo vietoje dirbtų tik darbuotojai, neturintys ūmių viršutinių kvėpavimo takų infekcijų, ūmių žarnyno infekcijų ir kitų užkrečiamųjų ligų požymių (pvz., karščiavimas, sloga, kosulys, pasunkėjęs kvėpavimas, viduriavimas, vėmimas ir pan.). Darbuotojų sveikata būtų nuolat stebima;

1.10. informuoti darbuotojus, kad turint ūmių viršutinių kvėpavimo takų ligų, ūmių žarnyno infekcijų ir kt. susirgimų požymių (pvz., karščiavimas, sloga, kosulys, pasunkėjęs kvėpavimas, viduriavimas, vėmimas ir pan.) į darbą neatvyktų;

1.11. matuoti darbuotojų kūno temperatūrą iškart atvykus į darbą;

1.12. darbuotojus, kuriems pasireiškia viršutinių kvėpavimo takų ligų, ūmių žarnyno infekcijų ir kt. susirgimų požymiai (karščiavimas (37,3 °C ir daugiau), sloga, kosulys, čiaudulys, pasunkėjęs kvėpavimas, viduriavimas, vėmimas ir pan.), nedelsiant nušalinti nuo darbo, jiems rekomenduoti konsultuotis Karštąja koronaviruso linija tel. 1808 arba susisiekti su savo šeimos gydytoju konsultacijai nuotoliniu būdu;

1.13. jeigu darbuotojo administracija iš paties darbuotojo gavo informaciją apie jam nustatytą COVID-19 ligą (koronaviruso infekciją), apie tai informuoti Nacionalinį visuomenės sveikatos centrą prie Sveikatos apsaugos ministerijos (toliau – NVSC), bendradarbiauti su NVSC nustatant sąlytį turėjusius asmenis ir jiems taikant 14 dienų izoliaciją;

1.14. drausti dirbti darbuotojams, kuriems privaloma izoliacija, izoliacijos laikotarpiu, išskyrus darbuotojus, dirbančius nuotoliniu būdu;

1.15. užtikrinti, kad priežiūros paslaugų teikimo vietoje tiesiogiai su vaikais nedirbtų darbuotojai, priklausantys rizikos grupei (vyresnio nei 60 m. amžiaus asmenys ir (arba) sergantys lėtinėmis ligomis, nurodytomis Sunkių lėtinių ligų, dėl kurių ekstremaliosios situacijos ar karantino laikotarpiu asmeniui išduodamas nedarbingumo pažymėjimas, sąraše, patvirtintame Lietuvos Respublikos sveikatos apsaugos ministro 2020 m. kovo 23 d. įsakymu Nr. V-483 „Dėl Sunkių lėtinių ligų, dėl kurių ekstremaliosios situacijos ar karantino laikotarpiu asmeniui išduodamas nedarbingumo pažymėjimas, sąrašo patvirtinimo“ (toliau – Įsakymas Nr. 483). Jeigu darbuotojas, vyresnis nei 60 m. amžiaus, pageidauja dirbti priežiūros paslaugų teikimo vietoje, jis turi pristatyti savo šeimos gydytojo pažymą apie savo sveikatos būklę;

1.16. užtikrinti, kad priežiūros paslaugų teikimo vietoje būtų sudarytos tinkamos sąlygos darbuotojų ir vaikų rankų higienai (praustuvėse tiekiams šiltas ir šaltas vanduo, prie praustuvių patiekiama skysto muilo);

1.17. užtikrinti, kad kriauklės ir kiti sanitariniai mazgai, kuriais naudojasi kelios vaikų grupės, būtų dezinfekuojami kiekvieną kartą pasinaudojus vienam vaikui;

1.18. užtikrinti, kad priežiūros paslaugų teikimo patalpos būtų išvėdinamos prieš atvykstant vaikams ir ne rečiau kaip 2 kartus per dieną, o aplinkos valymas priežiūros paslaugų teikimo vietoje būtų atliekamas atsižvelgiant į Lietuvos Respublikos sveikatos apsaugos ministerijos parengtas rekomendacijas patalpų valymui COVID-19 pandemijos metu.

2. N u s t a t a u, kad:

2.1. tėvai, įtėviai, globėjai, rūpintojai, pageidaujantys gauti vaiko priežiūros paslaugą, įstaigos vadovui reikiamus dokumentus (darbovietės pažymas, šio įsakymo 3 punktu patvirtintos formos patvirtinimus) pateikia ne vėliau kaip prieš 2 darbo dienas;

2.2. įstaigos vadovas, suderinęs su Širvintų rajono savivaldybės administracijos Švietimo ir kultūros skyriumi, sprendimą dėl vaiko priežiūros įstaigoje paslaugos suteikimo priima per 2 darbo dienas nuo visų reikiamų dokumentų gavimo.

3. T v i r t i n u Patvirtinimo formą (pridedama).

4. N u s t a t a u, kad:

4.1. už įsakymo įgyvendinimą atsakingas įstaigos vadovas, už įsakymo vykdymo priežiūrą ir kontrolę atsakingas Širvintų rajono savivaldybės administracijos Švietimo ir kultūros skyrius;

4.2. šis įsakymas įsigalioja 2020 m. balandžio 27 d.

5. P r i p a ž į s t u netekusiu galios Širvintų rajono savivaldybės administracijos direktoriaus 2020 m. kovo 20 d. įsakymą Nr. 9-234 „Dėl vaikų priežiūros užtikrinimo“.

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Administracijos direktorė Ingrida Baltušytė-Četrauskienė

Parengė

Švietimo ir kultūros skyriaus vedėja

Rasa Kralikevičienė

SUDERINTA

Teisės, personalo ir civilinės metrikacijos skyriaus

vedėjo pavaduotoja

Vaida Šeipūnė